Caldea dedicarà l'espai previst pel casino a la zona de socis i a
Després de la decepció de no acollir el casino, Caldea aprofitarà l'espai per ampliar la zona del club de socis i buscarà noves activitats comercials. L'estiu vinent és previst que ja es pugui disposar de les noves instal·lacions.
Fa uns dies es feia pública la ubicació del casino. Un dels espais que hi aspirava era Caldea, que ha viscut amb certa decepció la decisió. "No ens queda una altra que assumir que aquesta és la decisió i estem actius. Teníem aquest pla principal però també en teníem un d'alternatiu sobre el qual estem treballant ara", ha declarat el director del centre, Miguel Pedregal.
Precisament, aquest pla implica dividir en dues meitats l´espai que s'hagués destinat al casino. Una s´aprofitarà per ampliar les instal·lacions i serveis del club de socis i l'altra es destinarà a buscar noves activitats comercials.
D'aquesta manera, el centre atendrà una de les necessitats dels darrers anys, com és el club de socis. Un servei amb més de 2.000 socis i amb llista d'espera. Segons Pedregal, "és una activitat que ha crescut molt i una línia de negoci d'èxit que necessita més espai i ara es dona la conjuntura per fer-ho".
El termolúdic inicia ara un període en què estudiarà les opcions i és previst que l'estiu vinent ja siguin realitat.
Imatge: Anna Ginesta